ส่วนที่ 1

ข้อมูลสรุป

บริษัท โมเดอร์นฟอร์มกรุ๊ป จำกัด (มหาชน) มีทุนจดทะเบียน 900 ล้านบาท ทุนชำระแล้ว 800
ล้านบาท ปัจจุบันมีสัดส่วนผู้ถือหุ้นสัญชาติไทยร้อยละ 85 และผู้ถือหุ้นสัญชาติต่างด้าวร้อยละ 15
โดยไม่มีผู้ถือหุ้นรายใหญ่กลุ่มใดถือหุ้นเกินกว่าร้อยละ 10 บริษัทได้ดำเนินธุรกิจมากว่า 20 ปี
ประกอบธุรกิจหลักเป็นทั้งผู้ผลิตและจัดจำหน่าย สินค้าเฟอร์นิเจอร์สำเร็จรูป Knocked Down
ทั้งเฟอร์นิเจอร์สำนักงาน Moflex, SOHO, เฟอร์นิเจอร์บ้าน Klasse Casabella และ Life
และเฟอร์นิเจอร์ครัว Modernform Kitchen
โดยจัดจำหน่ายทั้งภายในประเทศและต่างประเทศในอัตราส่วน 95 : 5 มีบริษัทย่อย 4 บริษัท
และบริษัทร่วม 3 บริษัท
ซึ่งประกอบธุรกิจที่เกี่ยวเนื่องกับธุรกิจของบริษัทเป็นหลักและมีกลุ่มลูกค้าเป้าหมายเดียวกัน ได้แก่
บริษัท โมเดอร์นฟอร์มอิมพอร์ตส์ จำกัด ผู้นำเข้าเฟอร์นิเจอร์จากต่างประเทศ บริษัท
โมเดอร์นฟอร์มทาวเวอร์ จำกัด ให้เช่าพื้นที่สำนักงาน บริษัท พลาสติกและหีบห่อไทย จำกัด ผลิต
ชิ้นส่วนอุปกรณ์เฟอร์นิเจอร์ บริษัท เดคคอร์เมทัล จำกัด ผลิตชิ้นเหล็กวางสินค้า (ซึ่งเพิ่งจัดตั้งในปี
2546) บริษัท โมเดอร์นฟอร์ม อินทิเกรชั่นเซอร์วิสเซส จำกัด นำเข้าและจำหน่ายคอมพิวเตอร์
บริษัท เอ็มเอฟอีซี จำกัด (มหาชน) บริการให้คำปรึกษา พัฒนา
และวางระบบคอมพิวเตอร์และเครือข่ายงานเทคโนโลยีสารสนเทศ (บริษัทเข้าถือหุ้นในปี 2546)
และ บริษัท อินเตอร์เฟซโมเดอร์นฟอร์ม จำกัด ผลิตและจำหน่ายพรมแผ่นปูพื้น Interface
โดยมีอัตราส่วนเงินลงทุนในบริษัทย่อย และบริษัทร่วม คิดเป็นร้อยละ 22.6
ของสินทรัพย์รวมตามงบการเงินรวม

บริษัทมีโรงงานผลิตสินค้าของบริษัทเองรวม 4 โรงงาน รวมพื้นที่ 48ไร่ และมีพื้นที่ใช้สอยรวม
66,000 ตารางเมตร เครื่องจักรรวม 254 เครื่อง ด้วยกำลังการผลิตต่อปีร้อยละ 76
ของกำลังการผลิตเต็ม โดยใช้วัตถุดิบภายในประเทศต่อต่างประเทศในอัตราส่วนร้อยละ 80:20
ซึ่งเป็นวัตถุดิบที่หาง่ายจึงไม่มีปัจจัยความเสี่ยงทั้งด้านปริมาณ ราคาและผู้จำหน่ายวัตถุดิบแต่อย่างใด

บริษัทมีโชว์รูมแสดงสินค้าเพื่อจัดจำหน่ายผลิตภัณฑ์ของตนเองกว่า 34 แห่ง
โดยใช้นโยบายราคาเดียวกัน ทุกแห่ง และการขายผ่านโครงการ
ซึ่งมีสัดส่วนของยอดขายผ่านโครงการเป็นร้อยละ 55 และร้อยละ 45 เป็นยอดขายผ่านโชว์รูม
และโดยที่บริษัทมิได้จำหน่ายสินค้าให้ลูกค้ารายใหญ่รายใดที่มียอดสั่งซื้อเกินกว่าร้อยละ 10
ของยอดจำหน่ายทั้งหมดของบริษัทจึงไม่มีความเสี่ยงในการต้องพึ่งพาลูกค้ารายใหญ่แต่อย่างใด

สำหรับผลการดำเนินงานของบริษัท และบริษัทย่อยโดยรวมในปี 2547 มีรายได้รวมเพิ่มขึ้นจากปี
2546 คิดเป็นร้อยละ 29 โดยมีรายได้จากการขาย 2,782 ล้านบาท เพิ่มขึ้นจากปีก่อนร้อยละ 29
โดยเป็นรายได้ที่สูงขึ้นจากธุรกิจเฟอร์นิเจอร์และธุรกิจวัสดุหีบห่อซึ่งมีอัตราการเติบโตถึงร้อยละ 32
ในขณะที่มีต้นทุนขายและค่าใช้จ่ายในการขายและบริหารเป็นอัตราส่วนใกล้เคียงกับปี 2546
ทำให้มีกำไรรวมเพิ่มขึ้นจากปีก่อนร้อยละ 38

ผลประกอบการเฉพาะส่วนของบริษัท โมเดอร์นฟอร์มกรุ๊ป จำกัด (มหาชน) มีรายได้จากการขาย
2,138 ล้านบาท เพิ่มขึ้นจากปีก่อนร้อยละ 33
โดยเป็นรายได้หลักจากการขายเฟอร์นิเจอร์สำนักงานในอัตราร้อยละ 40
เฟอร์นิเจอร์บ้านอัตราร้อยละ 34 วัสดุอุปกรณ์เฟอร์นิเจอร์ตกแต่งและพรมแผ่นอัตราร้อยละ 23
มีต้นทุนขายและค่าใช้จ่ายเป็นอัตราส่วนลดลงจากปี 2546 ทำให้มีผลกำไรเบื้องต้นเพิ่มสูงขึ้นจากปี
2546 เป็นอัตราร้อยละ 36.49 มีผลกำไรจากการดำเนินงานของบริษัท 200 ล้านบาท
และมีผลกำไรจากส่วนแบ่งผลกำไรและขาดทุนของบริษัทย่อยและบริษัทร่วมทุกบริษัทรวมกันอีก 80
ล้านบาท รวมเป็นกำไรสุทธิสำหรับปี 280 ล้านบาท เพิ่มขึ้นจากปี 2546 คิดเป็นร้อยละ 37.7
เป็นกำไรสะสมที่ยังไม่ได้จัดสรร ณ สิ้นปี 516 ล้านบาท
และโดยที่บริษัทมีนโยบายในการจ่ายเงินปันผลให้ผู้ถือหุ้นในอัตราไม่ต่ำกว่าร้อยละ 60 ของกำไรสุทธิ
ดังนั้นคณะกรรมการจึงมีมติในการประชุมครั้งที่ 1/2548 เมื่อวันที่ 24 กุมภาพันธ์ 2548
ให้จ่ายเงินปันผลสำหรับผลประกอบการปี 2547 ในอัตราหุ้นละ 2.75 บาท
และนำเสนอให้ที่ประชุมใหญ่สามัญผู้ถือหุ้นอนุมัติในเดือนเมษายน 2548

ในปี 2547 ที่ประชุมใหญ่สามัญผู้ถือหุ้นของบริษัท ครั้งที่ 1/2547 เมื่อวันที่ 28 เมษายน 2547
ได้มีมติให้ออกและเสนอขายใบสำคัญแสดงสิทธิที่จะซื้อหุ้นสามัญของบริษัทจัดสรรให้แก่กรรมการและพนักงานของบริษัทและบริษัทย่อย(ESOP)
จำนวน 2,000,000 หน่วย ชนิดระบุชื่อผู้ถือและเปลี่ยนมือไม่ได้ โดยไม่มีราคาเสนอขาย
โดยมีอัตราการใช้สิทธิใบสำคัญแสดงสิทธิ 1 หน่วยมีสิทธิซื้อหุ้นสามัญได้ 1 หุ้น ในราคาใช้สิทธิ 32
บาท ต่อ 1
หุ้นสามัญและมีมติให้ออกและเสนอขายใบสำคัญแสดงสิทธิที่จะซื้อหุ้นสามัญของบริษัทให้แก่ผู้ถือหุ้นเดิมจำนวน
8,000,000 หน่วย โดยจัดสรรให้ในอัตราส่วน 10 หุ้นเดิมต่อ 1 หน่วยใบสำคัญแสดงสิทธิ
โดยไม่มีราคาเสนอขาย โดยมีอัตราการใช้สิทธิใบสำคัญแสดงสิทธิ 1 หน่วย มีสิทธิซื้อหุ้นสามัญได้ 1
หุ้นในราคาใช้สิทธิ 40 บาท ต่อ 1 หุ้นสามัญ โดยใบสำคัญแสดงสิทธิทั้ง 2 ประเภท มีอายุ 3 ปี
นับแต่วันที่ได้รับการอนุมัติจากคณะกรรมการกำกับหลักทรัพย์และตลาดหลักทรัพย์
ให้ออกใบสำคัญแสดงสิทธิได้ในวันที่ 1 ธันวาคม 2547
โดยผู้ถือใบสำคัญแสดงสิทธิสามารถใช้สิทธิได้ในวันทำการสุดท้ายของเดือนกุมภาพันธ์, พฤษภาคม,
สิงหาคม และพฤศจิกายน โดยเริ่มใช้สิทธิครั้งแรกได้ในวันที่ 28 กุมภาพันธ์ 2548
และครั้งสุดท้ายในวันที่ 30 พฤศจิกายน 2550
ในกรณีที่ผู้ถือใบสำคัญแสดงสิทธิไม่ใช้สิทธิตามใบสำคัญแสดงสิทธิที่จัดสรรให้ดังกล่าว
ซึ่งทำให้เหลือหุ้นสามัญจากการเพิ่มทุน
คณะกรรมการจะเป็นผู้พิจารณาจัดสรรหุ้นส่วนที่เหลือดังกล่าวไม่ว่าในคราวเดียวกันหรือหลายคราวให้แก่บุคคลในวงจำกัด
(Private Placement)
ตามประกาศคณะกรรมการกำกับหลักทรัพย์และตลาดหลักทรัพย์เรื่องการขออนุญาตและการอนุญาตให้เสนอขายหุ้นที่ออกใหม่
รวมทั้งพิจารณากำหนดราคาเสนอขายระยะเวลาการจองซื้อ ขั้นตอน
และเงื่อนไขในการเสนอขายต่างๆ ตามที่เห็นสมควร